RREGULLORE (\_\_\_\_\_)

PËR NDRYSHIMIN DHE PLOTËSIMIN E RREGULLORES (11/2016) PËR VLERËSIMIN E

PERFORMANCËS SË GJYQTARËVE

**I. Neni 1 i Rregullores bazë të ndryshohet si në vijim:**Paragrafi 1, të riformulohet duke shtuar ***është bazë për inicimin e procedurës për shkarkim***, si në vijim:   
  
1. Kjo rregullore përcakton kriteret dhe rregullat lidhur me vlerësimin e performancës së gjyqtarëve dhe përbën bazë për ngritje apo ulje në detyrë, ri-emërimin e gjyqtarit dhe për ***inicimin e procedurës*** për shkarkim, si dhe për përcaktimin e përbërjes dhe mandatit të Komisionit për Vlerësim të Performancës.

Paragrafi 3, të fshihet ***gjyqtarët porotë***.

**II. Neni 2 i Rregullores bazë:**

Paragrafi 2 të fshihet në tërësi, ndërsa paragrafi 3 të ndryshohet si në vijim:

3.***Gjyqtari vlerësues*** i komisionit nënkupton një (1) anëtarë të Komisionit Vlerësues i cili bën vlerësimin e gjyqtarëve sipas planit vjetor të punës.

**III. Neni 3 i Rregullores bazë, të shtohet një paragraf i ri numër 3:**

3. Përveç nëse nuk parashihet ndryshe me ligj ose rregullore, të gjitha të dhënat dhe informatat e mbledhura gjatë procesit vlerësues të performancës janë konfidenciale dhe nuk zbulohen. Zbulimi i çfarëdo informacionit që cenon konfidencialitetin e procesit vlerësues nga të gjithë personat e përfshirë në procesin e vlerësimit të performancës, përbënë shkelje të rëndë disiplinore.

**IV. Neni 4 paragrafi 2 i Rregullores bazë të shtohet pjesa *përveç në rastet kur parashihet ndryshe me këtë rregullore.* :**

2. Gjyqtarët me mandat të përhershëm vlerësohen çdo tre (3) vjet, ***përveç në rastet kur parashihet ndryshe me këtë rregullore.***

**V. Neni 5 par.1 i Rregullores bazë, respektivisht neni 2 par.1 i Rregullores 01/2019 për plotësim dhe ndryshim të rregullores bazë, të ndryshohet si në vijim:**

1. Gjyqtarët vlerësohen sipas shkallëve në vijim, prej 0 deri në 89 pikë dhe atë:

* 1. Prej 0 deri në 35 pikë vlerësohet **“dobët”**
  2. Prej 36 deri në 51 pikë vlerësohet **“mjaftueshëm”**
  3. Prej 52 deri në 67 pikë vlerësohet **“mirë”**
  4. Prej 68 deri në 82 pikë vlerësohet **“shumë mirë”**
  5. Prej 83 deri në 89 pikë vlerësohet **“shkëlqyeshëm”**

Ndërsa paragrafi 3 i këtij neni të fshihen fjalët ***me pikë minimale dhe maksimale.***

**VI. Neni 6 i par.2. i Rregullores bazë, të shtohet fjala *parimeve* si në vijim:**

1. Vlerësimi i gjyqtarëve me mandat fillestar bëhet nga Komisioni duke marrë për bazë raportet e trajnuesve dhe mentorëve dhe bëhet përshtatshmërisht sipas kritereve ***dhe parimeve*** të vlerësimit për gjyqtarët më mandat të përhershëm, aq sa ato janë të aplikueshme.

**VII. Neni 11 i Rregullores bazë, të shtohet një paragraf i ri si në vijim:**

3. Anëtarët e Komisionit nuk mund të vlerësohen gjatë kohës së mandatit të tyre në Komision edhe nëse janë zgjedhur nga sistemi ‘‘random’’. Të njëjtit do të vlerësohen menjëherë në raundin e parë nga Komisioni i radhës.

**VIII. Neni 12 i Rregullores bazë, respektivisht Neni 3 i Rregullores 01/2019 për plotësim të ri-grupohen kriteret dhe të ndryshohet si në vijim:**

1. Kriteret e vlerësimit të përcaktuar me nenin 27 të Ligjit për Këshillin Gjyqësor të Kosovës, janë si në vijim:

1.1. Aftësinë profesionale, bazuar ne rezultatin e punës gjatë periudhës së vlerësimit, përfshirë pjesëmarrjen ne formate organizuara te trajnimit ku është vlerësuar performanca;

1.2.Numrin e lëndëve të kthyera në rigjykim apo rivendosje, apo lëndëve të prishura nga gjykata më e lartë;

1.3.Aftësinë për të kryer detyrat në mënyrë të paanshme, të ndershme, me kujdes dhe me përgjegjësi, sjelljen jashtë zyrës dhe integritetin personal;

1.4. Njohurinë profesionale, përvojën e punës dhe performancës, përfshirë njohuritë, respektimin e të drejtave të njeriut dhe aftësinë komunikuese;

1.5. Kapacitetin për arsyetime ligjore dhe aftësinë ne analizimin e problemeve ligjore;

**IX. Neni 13 i Rregullores bazë, respektivisht Neni 4 i Rregullores 01/2019 për plotësim të ri-grupohen treguesit matës dhe të ndryshohet si në vijim:**

1. Aftësinë profesionale, bazuar ne rezultatin e punës gjatë periudhës së vlerësimit, përfshirë pjesëmarrjen ne formate organizuara te trajnimit ku është vlerësuar performanca;

* 1. Menaxhimi efikas i lendeve;
  2. Efikasiteti i zgjidhjes se lendeve te vjetra ne shqyrtim;
  3. Shkalla e spastrimit te lendeve;
  4. Marrja, hartimi dhe dorëzimi i vendimeve brenda afateve kohore;
  5. Respektimi i normës gjyqësore;
  6. Pjesëmarrja në trajnime gjyqësore;
  7. Vullneti për te zgjidhur lende komplekse;
  8. Përdorimi i SMIL (nëse është në përdorim);

2. Numrin e lendeve te kthyera ne rigjykim apo rivendosje, apo lendeve te prishura nga gjykata me e larte;

1.1. Shkalla e kthimit të vendimeve;

3. Aftësinë për të kryer detyrat në mënyrë të paanshme, të ndershme, me kujdes dhe me përgjegjësi, sjelljen jashtë zyrës dhe integritetin personal;

* 1. Dorëzimi apo vënia ne dispozicion i te gjitha vendimeve tek personat përgjegjës për publikimin e vendimeve;
  2. Bashkëpunimi i gjyqtarit me zyrtarët përgjegjës të administratës gjyqësore në lidhje me mirëmbajtjen e dosjes gjyqësore;
  3. Sjellja profesionale e gjyqtarit, mos dhënia e informatave të rëndësishme dhe konfidenciale, përdorimi në mënyrë dinjitoze i rrjeteve sociale duke e ruajtur integritetin profesional dhe gjyqësor, shmangia e komunikimit ex-parte me palët ne procedure dhe qëndrimet apolitike;
  4. E kaluara disiplinore e gjyqtarit;

4. Njohurinë profesionale, përvojën e punës dhe performancës, përfshirë njohuritë, respektimin e të drejtave të njeriut dhe aftësinë komunikuese;

* 1. Njohuria e ligjit dhe procedurave;
  2. Përvoja e punës;
  3. Zbatim i standardeve juridike ndërkombëtare
  4. Komunikim i qartë dhe logjik;

5. Kapacitetin për arsyetime ligjore dhe aftësinë ne analizimin e problemeve ligjore;

* 1. Cilësia dhe arsyetimi i vendimit;
  2. Aftësia analitike e gjyqtarit

**X. Neni 14 i Rregullores bazë të ndryshohet si në vijim:**

**Të fshihen nën paragrafët e paragrafit 1 si në vijim:**

1.4. Vendimet e dorëzuara nga gjyqtari;

1.5.Vërejtjet e dërguara nga gjyqtari;

1.8. Intervistat eventuale me gjyqtarin;

**Te riformulohet paragrafi 2 si në vijim:**

2. Burimet e informacionit të parapara në këtë nen zbatohen përshtatshmërisht për vlerësimin e ***gjyqtarëve me mandat fillestar***, dhe kufizohen vetëm në indikatorë të matshëm që janë të zbatueshëm për gjyqtarët e Gjykatës Supreme ***dhe Gjykatës së Apelit.***

Të shtohet një paragrafi i ri numër 3:

3. Të dhënat në të cilat bazohet vlerësimi i performancës se gjyqtarit nuk mund të jenë më të vjetra se tre (3) vite nga viti kur bëhet vlerësimi i performancës.

**XI. Kreu IV respektivisht neni 15, 16, 17, 18 dhe 19 i Rregullores bazë: Vlerësimi i informatave statistikore të fshihet në tërësi**

**XII. Neni 20 i Rregullores bazë paragrafi 1 të ri- formulohet si në vijim:**

1. Komisioni përbëhet prej trembëdhjetë (13) anëtarëve-gjyqtarë, duke përfshirë kryetarin e Komisionit, si dhe tre(3) anëtarë rezerve. Përbërja e Komisionit duhet të pasqyroj strukturën etnike dhe gjinore.

Të shtohet një paragraf i ri numër 2, si në vijim:

1. Përbërja e Komisionit pasqyron barazinë e përfaqësimit të gjitha gjykatave, në atë mënyrë që Gjykata Supreme përfaqësohet me dy (2) gjyqtarë, Gjykata e Apelit me tre (3) gjyqtarë dhe gjykatat themelore me nga një (1) gjyqtar.

Paragrafi 3 të ri-formulohet, si në vijim:

3. Anëtar i Komisionit mund të caktohet vetëm gjyqtari i cili:

3.1. ka së paku pesë (5) vite përvojë pune në lëmin civil apo penale;

3.2. nuk i është shqiptuar masë disiplinore gjatë pesë (5) viteve të fundit, përjashtimisht masës së qortimit apo vërejtjes jopublike;

3.3. nuk është duke u zhvilluar procedurë hetimore për shkelje të rëndë disiplinore;

3.4. nuk shërben si kryetar i gjykatës apo anëtar i Këshillit, përveç Kryetarit të Komisionit i cili është anëtarë me mandatë të plotë në Këshill, si dhe

3.5. është vlerësuar me notën “shkëlqyeshëm” ose së paku notën “shumë mirë” në vlerësimin e fundit të performancës.

4. Anëtarët e Komisionit emërohen nga Këshilli në konsultim me Kryetarë e gjykatave.

5.Mandati i anëtarëve të Komisionit është tre (3) vjeçar, pa mundësi vazhdimi.

Paragrafi 6 i rregullores bazë të fshihet në tërësi dhe të zëvendësohet me një paragraf të ri si në vijim:

6. Anëtarët e Komisionit, në fillim të mandatit si dhe gjatë gjithë mandatit të tyre deklarojnë çfarëdo konflikti të interesit që mund të kenë me ndonjë gjyqtar/e. Mos deklarimi i konfliktit të interesit është shkelje disiplinore.

Ndërsa paragrafi 5 i rregullores bazë merr numër të ri si pasojë e ndryshimeve në radhitje.

**XIII. Neni 22 paragrafi 2 dhe 3 i Rregullorës bazë të ri-formulohen si në vijim:**

1. Pas përzgjedhjes me short të 1/3 të gjyqtarëve nga ana e Këshillit, ***Kryetari i Komisionit në bashkëpunim me sekretarin dhe stafin mbështetës bëjnë ndarjen e numrit*** të gjyqtarëve në mënyrë proporcionale për secilin vlerësues, ashtu që ndarja e punës të siguroj objektivitet dhe evitimin potencial të konfliktit të interesit.

3. Plani vjetor i punës miratohet ***në fillim të vitit kalendarik***.

**XIV. Neni 23 i Rregullores bazë, respektivisht neni 5 i Rregullores 01/2019 për plotësim të riformulohet si në vijim:**

Titulli i nenit të ndryshohet: Gjyqtari vlerësues

Paragrafi 1, 2 dhe 3 të fshihen dhe riformulohen si në vijim:

1. Gjyqtari vlerësues bën vlerësimin e gjyqtarëve për të cilët është ngarkuar nga kryetari i Komisionit duke respektuar parimin e profesionalizmit, objektivitetin, konfidencialitetin dhe anonimitetit të procedurës.

2. Pasi që bëhet ndarja e gjyqtarëve të cilët do jenë subjekt vlerësimi nga ana e secilit vlerësues, gjyqtari i komisionit bënë organizimin e punës se tij në atë mënyrë që brenda nëntë (9) muajve ne vijim të bëjë vlerësimin e gjithë gjyqtarëve për të cilët është ngarkuar me planin vjetor të punës.

Paragrafi 5 i nenit 5 të Rregullores 01/2019 për plotësim, paragrafi 8 dhe 9 i Rregullores bazë, të fshihen në tërësi.

**XV. Neni 24 i Rregullores bazë të riformulohet si në vijim:**

1. Pas pranimit të raporteve nga secili vlerësues, kryetari thërret dhe udhëheq seancat plenare të Komisionit ku diskutohet mbi secilin raport veç e veç. Në mungesë të kryetarit të Komisionit, seanca udhëhiqet nga anëtari më i vjetër i Komisionit.

2. Gjyqtari vlerësues është përgjegjës për të raportuar përkitazi me raportet për gjyqtarët për të cilët ka qenë përgjegjës për vlerësimin.

3. Si rregull, fillimisht diskutohet vetëm për ato raporte që nuk ka vërejtje apo komente nga ana e gjyqtarit.

4. Në raste kur ka vërejtje apo komente, në seancë plenare ftohet gjyqtari në fjalë për të paraqitur argumentet e tij përkitazi me raportin dhe Komisioni vendosë me shumicë votash në lidhje me kundërshtimet eventuale.

5. Komisioni bazuar në raportet e gjyqtarit vlerësues të komisionit dhe vendimit përfundimtar te Komisionit përgatit listën në bazë të notave të marra përgjatë vlerësimit të të gjithë gjyqtarëve, listë e cila do te shërbej si bazë për Këshillin për avancim apo ulje në detyrë.

6. Seancat plenare të Komisionit janë të mbyllura dhe zhvillohen nëse së paku nëntë (9) anëtarë janë prezent.

7. Komisioni për vlerësimin e performancës së gjyqtarëve vendos sipas rregullit në mënyrë konsensuale. Në rast të rekomandimit për shkarkim, Komisioni vendos me 2/3 e të gjithë anëtarëve të Komisionit.

***Të zëvendësohet anëtari raportues me gjyqtarin vlerësues.***

**XVI. Neni 25 i Rregullores bazë të ndryshohet si në vijim:**

1. NJIGJ dhe/apo SKGJK i ofron mbështetje administrative komisionit për vlerësimin e performancës së gjyqtarëve.

2. NJIGJ dhe/apo SKGJK cakton sekretarin dhe zyrtarët tjerë në mbështetje të komisionit nga radhët e zyrtarëve të SKGJK-së.

**XVII. Para nenit 26 të Rregullores bazë të shtohen nenet e reja si në vijim:**

Neni\_\_\_\_

Anonimiteti i procedurës së vlerësimit

1. Çdo i punësuar i Këshillit, Sekretariatit, NJIGJ-së apo gjykatave i përfshire në procesin e vlerësimit të performancës obligohet të ruaj dhe siguroj anonimitetin e procedurës në fazat e parapara me rregullore. Mos respektimi i këtij parimi nga të punësuarit, përmes të cilit cenohet anonimiteti i procesit vlerësues përbënë shkelje të rëndë disiplinore.

## Neni\_\_\_\_ Vlerësimi i gjyqtarëve të përhershëm për qëllime të ngritjes në detyrë

1. Nëse një gjyqtar kandidon për ngritje në detyrë, si bazë për vlerësimin e tij/saj do të merret vlerësimi i performancës i cili është realizuar/bere brenda tri viteve të fundit.

2. Nëse të njëjtit nuk i është bërë vlerësimi brenda kësaj periudhe, Komisioni e bën vlerësimin e performancës. Ky vleresim vlen për tri vitet e ardhshme.

**Neni \_\_\_\_  
Ndarja e listës së gjyqtarëve për vlerësim**

1. Pas zgjedhjes se gjyqtareve nga lista random, stafi/punonjësit mbështetës rendite numrin e gjyqtareve për vlerësim dhe pastron listën nga gjyqtaret me mandat fillestar.

2. Nga lista përfundimtare e gjyqtareve, Kryetari i Komisionit i ndan gjyqtaret tek anëtaret e Komisionit, duke i ndare gjyqtareve te gjykatës supreme për vlerësim gjyqtarët e gjitha niveleve, anëtarit nga gjykatës së Apelit i ndahen për vlerësim gjyqtarët e Gjykatës së Apelit dhe gjykatave themelore, derisa anëtarit nga radhët e gjykatave themelore i ndahen për vlerësim vetëm gjyqtarët e gjykatave themelore.

**Neni\_\_\_\_  
Faza përgatitore**

1. Para fillimit të fazës së parë të vlerësimit, sekretari dhe stafi mbështetës i Komisionit, nën mbikëqyrjen e kryetarit të Komisionit, udhëheqin fazën përgatitore në të cilën sigurohet që:

1.1. emrat e gjyqtarëve në vlerësim të zëvendësohen me një numër unik tre shifror:

1.2. të përzgjidhen vendimet gjyqësore për vlerësim në përputhje me këtë rregullore,:

1.3.të mblidhet i gjithë informacionin dhe të dhënat statistikore të nevojshme gjatë fazës së parë të vlerësimit të gjyqtarëve:

1.4.të anonimizohen të gjitha informacionet, vendimet dhe të dhënat e parapara në këtë nen, para se ato të i ndahen gjyqtarit vlerësues.

2. Pas mbledhjes dhe anonimizimit të informacionit, vendimeve dhe të dhënave të tjera, sekretari, në bashkëpunim me kryetarin e Komisionit ndajnë listën e gjyqtarëve në mënyrë proporcionale për secilin vlerësues në pajtim me këtë rregullore, dhe sigurojnë evitimin e çfarëdo konfliktit të interesit potencial.

**Neni \_\_\_\_**

**Faza e parë e vlerësimit**

1. Faza e parë është vlerësimi anonim i gjyqtarit, në të cilën gjyqtarët vlerësues vlerësojnë kriteret 1, 2, dhe 5, si dhe treguesit matës 3.1.4, 4.1.1, 4.1.2, 4.1.3, siç parashihen në këtë rregullore.

2. Pas pranimit të të gjithë dokumentacionit të nevojshëm për vlerësim dhe listës së gjyqtarëve që i janë ndarë për vlerësim, gjyqtari fillon vlerësimin e atyre gjyqtarëve.

3. Gjyqtari vlerësues përfundon vlerësimin si në paragrafin 1 dhe 2 të këtij neni, mbyllë vlerësimin për këto kritere dhe e nënshkruan raportin e vlerësimit të paraqitur në Shtojcën X të kësaj rregullore.

4. Raporti i vlerësimit duhet të përmbajë arsyetimin e gjyqtarit vlerësues për secilin kriter dhe tregues matës.

5.. Raportin e nënshkruar së bashku me dokumentet përkatëse të përdorura për vlerësim, anëtari raportues ia dorëzon kryetarit të Komisionit, i cili nuk mund të ndryshohet, përveç në rastet kur Komisioni vendos në procedurë të ankesës

**Neni \_\_\_\_**

**Faza e dytë e vlerësimit**

1. Pas dorëzimit të raportit, sekretari i Komisionit njofton gjyqtarin vlerësues për identitetin e gjyqtarit i cili është subjekt i vlerësimit, në mënyrë që të vazhdojë me vlerësimin e kritereve të mbetura.

2. Sekretari, nën mbikëqyrjen e kryetarit të Komisionit, njofton kryetarët e gjykatave për inicimin e procedurës së vlerësimit për gjyqtarin përkatës dhe kërkon raportin e vlerësimit nga kryetarët për treguesit matës 3.1, 3.2 dhe 3.3 të kësaj rregullore,

3. Sekretari i Komisionit siguron informacionin e nevojshëm për monitorimin e seancave gjyqësore të gjyqtarit në vlerësim dhe për të njëjtën e njofton gjyqtarin vlerësues dhe gjyqtarin në vlerësim.

4. Gjyqtari vlerësues bën vlerësimin e mbetur të kritereve 3.1.1, 3.1.2, 3.1.3 dhe 4.1.4 dhe Kryetarit të Komisionit ia dorëzon raportin e vlerësimit të nënshkruar të paraqitur si në Shtojcën Y të kësaj rregullore së bashku me dokumentet përkatëse të përdorura për vlerësim.

5. Raporti i vlerësimit duhet të përmbajë arsyetimin e gjyqtarit vlerësues për secilin kriter dhe tregues matës.

**XVIII. Neni 26 i Rregullores bazë, respektivisht neni 7 i Rregullores 01/2019 për plotësim të fshihet dhe paragrafi 3 të mbetet si nen i veçantë në rregullore.**

**XIX. Neni 27 i Rregullores bazë të riformulohet si në vijim:**

1. Kryetari i gjykatës, ia dorëzon Komisionit/ gjyqtarit vlerësues raportin për secilin gjyqtar në gjykatën përkatëse, brenda një (1) muaji nga marrja e njoftimit.

1. Raporti i kryetari duhet të përfshijë së paku vlerësimin e kritereve në nenin ***13, paragrafët . 3.1, 3.2 dhe 3.3 të kësaj rregullore.***

3. Raporti i paraqitur në Shtojcën 4 të kësaj rregulloreje do të përdoret për secilin raport të vlerësimit. Dokumentet përkatëse të përdorura për vlerësim duhet të bashkëngjiten.

**XX. Neni 28 i Rregullores bazë respektivisht neni 8 i Rregullores 01/2019 për plotësim të ndryshohet si në vijim:**

1. Zyra e Statistikave të SKGJK-së, siguron ndarjen e të dhënave për vendimet gjyqësore vetëm në vendime meritore dhe bën përzgjedhjen e rastësishme të gjashtë (6) vendimeve gjyqësore, por në asnjë rast më pak se dy (2) vendimeve për secilin vit të vlerësimit.
2. Sekretari i Komisionit do të kërkojë nga Zyra Qendrore për Menaxhimin e Lëndëve kopjet e vendimeve gjyqësore që korrespondojnë me numrin për zgjedhjen e rastësishme të vendimeve gjyqësore.

**XXI. Neni 29 i Rregullores bazë, respektivisht neni 9 i Rregullores 01/2019 për plotësim të ndryshohet si në vijim:**

***1. Komisioni i dërgon Këshillit raportin përmbledhës për vlerësimin e secilit gjyqtar bazuar në Shtojcën 5 si dhe ranglistën e gjyqtarëve sipas vlerësimit të kryer e cilat nuk do të jetë publike.***

2. Këshilli mund të kërkojë informata shtesë Komisionit përkitazi me ranglistën por nuk mund të ndryshoje atë, ***përpos në rastet kur Këshilli vendos mbi mos pajtimet me shkrim.***.

3. Komisioni i propozon Këshillit inicimin e procedurës për shkarkimin për gjyqtarin në rast se gjyqtari merr vlerësimin “dobët”.

4. Komisioni rekomandon uljen në detyrë dhe masa shtesë në rastet kur gjyqtari vlerësohet me vlerësimin “mjaftueshëm”. Në raste të tilla, gjyqtari vlerësohet edhe një herë, jo më vonë se një (1) vit nga vlerësimi i fundit, ***dhe nëse edhe me këtë vlerësim nuk ka performancë më të mirë dhe vijon të vlerësohet shkallën “mjaftueshëm” i rekomandohet Këshillit shkarkimi i gjyqtarit***.

5. Në rastet kur vlerësimi i gjyqtarit rezulton me shkallën “mirë”, atëherë Komisioni vlerësues rekomandon masa shtesë për përmirësimin e punës së gjyqtarëve, mirëpo në këto raste vlerësimi pasues bëhet siç përcaktohet me ligj.

6. Për qëllim të paragrafit 4 dhe 5 të këtij neni, masa shtesë nënkuptojnë, por që nuk kufizohen në, vijimin e trajnimeve obligative për menaxhimin e rasteve, përpilimin e vendimeve gjyqësore dhe kodin e etikes**.**

**XXII. Neni 30 i Rregullores bazë, respektivisht neni 10 i Rregullores 01/2019 për plotësim të ndryshohet si në vijim:**

Titulli i nenit të ndryshohet: ***Kundërshtimet e gjyqtarit ndaj raportit të gjyqtarit vlerësues***

1. Raporti i gjyqtarit vlerësues i dorëzohet gjyqtarit subjekt i vlerësimit, i cili mund të paraqesë kundërshtimet eventuale jo më vonë se shtatë (7) ditë nga data e pranimit.

2. Raporti i vlerësimit për secilin gjyqtar së bashku me komentet apo vërejtjet eventuale të gjyqtarit i dorëzohet kryetarit të komisionit me të gjitha shkresat dhe të dhënat e mbledhura gjatë vlerësimit jo më vonë se data 15 nëntor të secilit vit kalendarik.

3. Për kundërshtimet vendos Komisioni në seancë plenare.

**XXIII. Neni 31 i Rregullores bazë, të fshihet në tërësi pasi që ceshtja e konfidencialitetit rregullohet në nene tjera të kësaj rregullore.**

Pas këtij neni të shtohet një nen i ri si në vijim:

**Neni\_\_\_:**

**Mospajtimi ndaj vendimit të Komisionit**

1. Çdo gjyqtar i vlerësuar njoftohet me rezultatet e vlerësimit të raportit të Komisionit dhe në rast të mospajtimit, mund të paraqesë kundërshtimet në Këshill.

**XXIV. Neni 32 i Rregullores bazë, respektivisht neni 12 i Rregullores 01/2019 për plotësim të ndryshohet si në vijim:**

Udhëzuesi dhe Shtojcat

1. këshilli dizajnon, ndryshon, plotëson dhe aprovon Udhëzuesin për Vlerësimin e Perfomancës, dhe gjitha shtojcave të listuara në këtë rregullore, përveç ato të parapara në nenin 15, paragrafi 3 dhe 4 i kësaj rregullore. Këto shtojca bëhen pjesë integrale e kësaj rregullore pas miratimit.

2. Këshilli duhet të miratoj Udhëzuesin për Vlerësimin e Performancës dhe shtojcat brenda tridhjetë (30) ditëve nga aprovimi i kësaj rregulloreje dhe të njëjtat do të publikohen pas miratimit.